b'\n_START_ARTICLE_\nVasilis Torosidis\n_START_SECTION_\nSkoda Xanthi\n_START_PARAGRAPH_\nTorosidis je med profesionalci debitiral 19. aprila 2003, tedaj je pri 17 letih prvi\xc4\x8d nastopil za klub iz svojega rodnega mesta Xanthi, Skoda Xanthi. Svoj prvi prvenstveni zadetek je dosegel 17. oktobra 2005 proti Iraklisu. V Xanthiju je prebil 4 leta in pol in v tem \xc4\x8dasu navdu\xc5\xa1eval s svojimi predstavami, zanimanje zanj so kmalu pokazali vsi trije klubi t. i. velike gr\xc5\xa1ke trojice, Olympiacos, Panathinaikos in AEK Atene. Torosidis se je naposled odlo\xc4\x8dil za Olympiacos in 1. januarja 2007 okrepil mo\xc5\xa1tvo iz Pireja, s katerim je podpisal 5-letno pogodbo.\n_START_SECTION_\nOlympiacos\n_START_PARAGRAPH_\nOlympiacosu se je tako pridru\xc5\xbeil v zimskem prestopnem roku 2007 in zanj prvi zadetek dosegel 21. januarja 2007 proti PAOK-u. Svoj prvi zadetek v evropskih tekmovanjih je dosegel v sezoni 2008/09, tedaj je v 1. kolu Pokala UEFA zatresel mre\xc5\xbeo danskega Nordsj\xc3\xa6llanda ob zmagi svojega mo\xc5\xa1tva s 5-0. Kasneje tisto sezono mu je v skupinskem delu uspel \xc5\xa1e en evropski zadetek, proti berlinski Herthi._NEWLINE_Torosidis obi\xc4\x8dajno igra na bolj obrambnih polo\xc5\xbeajih. Znan je po svoji fizi\xc4\x8dni mo\xc4\x8di, vzdr\xc5\xbeljivosti in tehniki. Tako v Olympiacosu kot v gr\xc5\xa1ki reprezentanci ima vse pomembnej\xc5\xa1o vlogo in zanimanje zanj so v preteklosti kazali mnogi veliki evropski klubi, med njimi Juventus, Bayern, AS Monaco, Rangers, Newcastle in Atletico Madrid.  Do sedaj je Olympiacos zavrnil vse prispele pogodbe in Torosidis je s pirejskim klubom poleti 2009 podalj\xc5\xa1al sodelovanje. V novi pogodbi je tudi dolo\xc4\x8dena od\xc5\xa1kodnina v primeru prestopa, ki zna\xc5\xa1a 7 milijonov evrov._NEWLINE_V sezoni 2009/10 so Torosidisa pri Olympiacosu uporabili na razli\xc4\x8dnih igralnih polo\xc5\xbeajih, najve\xc4\x8dkrat se je pojavil na poziciji centralnega vezista.\n_START_SECTION_\nReprezentan\xc4\x8dna kariera\n_START_PARAGRAPH_\nTorosidis je v gr\xc5\xa1ki reprezentanci debitiral na kvalifikacijski tekmi za nastop na Evropskem prvenstvu 2008 proti izbrani vrsti Tur\xc4\x8dije. Po koncu reprezentan\xc4\x8dne kariere Takisa Fyssasa se je Torosidis tudi uveljavil kot selektorjeva prva izbira na polo\xc5\xbeaju levega branilca, \xc4\x8deprav je v svojem klubu obi\xc4\x8dajno igral na desni strani. Po koncu za Gr\xc4\x8dijo uspe\xc5\xa1nih kvalifikacij ga je nem\xc5\xa1ki selektor Otto Rehhagel tudi uvrstil med potnike na Evropsko prvenstvo v Avstrijo in \xc5\xa0vico. Svoj prvi reprezentan\xc4\x8dni zadetek je Torosidis zadel na tekmi kvalifikacij za Svetovno prvenstvo 2010 proti reprezentanci Luksemburga._NEWLINE_Selektor Rehhagel ga je uvrstil tudi med potnike na Svetovno prvenstvo 2010 v JAR, ki se je za Grke pri\xc4\x8delo neuspe\xc5\xa1no s porazo proti konkurentom za drugo mesto v skupini, Ju\xc5\xbeni Koreji. Druga tekma proti Nigeriji je tako za Gr\xc4\x8dijo \xc5\xbee odlo\xc4\x8dala o napredovanju v izlo\xc4\x8dilne boje. Nigerijci so prek Kaluja Ucheja prvi povedli, a so na koncu Grki le prevladali in zmagali z 2-1, pri \xc4\x8demer je drugi gr\xc5\xa1ki zadetek prispeval prav Torosidis.'